Namanganda O‘zbekiston milliy simfonik orkestrining Open Air Oltin Vodiy konsert dasturi namoyish etildi

Namangan shahrida O‘zbekiston milliy simfonik orkestrining Open Air Oltin Vodiy konsert dasturi muxlislar hukmiga havola etildi. Madaniyat vazirligi, Turizmni rivojlantirish davlat qo‘mitasi va Namangan viloyati hokimligi hamkorligida tashkil etilgan konsert dasturi “Uch favvora” xiyobonida namoyish etildi, deya xabar beradi O‘zA.

Mazkur loyiha poytaxtda o‘z e’tirofini topgach, tashkilotchilar tomonidan uning geografik qamrovini kengaytirishga qaror qilindi. Open Air Oltin Vodiy Farg‘ona vodiysida o‘tkaziladigan qator konsert dasturlaridir. Loyiha vodiyning eng go‘zal shaharlari bo‘ylab haqiqiy sayohatni o‘z ichiga oladi, mahalliy tomoshabinlar O‘zbekiston milliy simfonik orkestri repertuari, taniqli va yosh xonandalar san’atidan bahramand bo‘ladi. Konsert dasturlari ular o‘tkaziladigan mintaqaning o‘ziga xos xususiyatlarini hisobga olgan holda ishlab chiqilgan.
Ochiq osmon ostidagi konsertda O‘zbekiston milliy simfonik orkestrining yetuk san’atkorlari va iqtidorli yoshlar tomonidan P.Chaykovskiyning “Oqqush ko‘li” baleti, Motsartning “Sehrli fleyta” operasi, E.Solihovning “Umid” operasidan musiqalar, “Mahallada duv-duv gap”, “Maftuningman”, “Chinor ostidagi duel” kabi mashhur kinofilmlardan saundtreklar, turk seriallari musiqalaridan popurilar (“Muhtasham yuz yil”, “Toygar”, “Ichkarida”), Botir Zokirov va Muslim Magomayev repertuaridan qo‘shiqlar, Sh.Ramazonovning “Namanganning olmasi” ashulasi, Andijon polkasi va Xorazmcha lazgi kabi xalq raqslari, ko‘plab boshqa mumtoz asarlar yuksak mahorat bilan ijro etildi.

O‘zbekiston xalq artisti Ismoil Jalilov, iste’dodli xonandalar Xurshid Inog‘omov, Shirin Mamatova, Akilbek Piyazov, Damir Rahmonov, Milena Madmusayeva, Alimbay Karimbayev, Abdulla Shirinov va Grand Voise guruhlarining chiqishlari barchaga manzur bo‘ldi.